**Cel mai frumos dar**

*David Daniel Adam*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cel mai frumos dar e acest deget opozabil.

Deși e mic și gras, i se spune degetul mare

pentru că celelalte degete suple și mândre

i se închină ca unui maestru, când le atinge.

Cu ajutorul lui ținem viața noastră aproape

apucându-ne strâns de fiecare lucru al ei

și tot cu el apăsăm pe locul care ne doare

ca să simțim existența. Iar atunci când

degetul mare se odihnește și nu face nimic,

ni se scurge viața printre celelalte degete.